Seun (12) dood by besnydenisskool gevindFoto: SAPD, Facebook Die liggaam van ŉ 12-jarige seun is Saterdag by ŉ besnydenisskool in Rooigrond naby Mahikeng in Noordwes gevind. “Daar word verneem dat die seun, ŉ dorpeling van Verdwaal, se liggaam omstreeks 14:00 deur die skool se onderwyser aangetref is,” het sers. Kealeboga Molale, provinsiale polisiewoordvoerder, Maandag gesê. “Tydens ondervraging het die onderwyser gesê dat die seun verlede Sondag [22 November] deur onbekende mans van dieselfde dorpie aangerand is. Daar was brandwonde aan sy liggaam asook wonde wat deur ŉ sambok veroorsaak is.” Die polisie het ŉ geregtelike doodsondersoek van stapel gestuur om die oorsaak van die seun se dood te bepaal, waarna ŉ saak van moord moontlik ondersoek gaan word.